Михаил Лъкатник
От Пирина слиза пролетта

chitanka.info

От Пирина слиза пролетта

и в Санданска Бистрица нагазва

да поръси с цъфнали цветя

бялата от сняг планинска пазва.

Духва в миг от Бялото море

млад южняк й носи радост жива,

а снегът дорде да разбере,

с топла гръд земята го изпива.

Първо тука идва пролетта.

В тоя край на нашата родина

мерят щъркелите в утринта

тучните ливади под Пирина.

Весела черешата цъфти

и подканя своите съседки.

Слънцето над хълмите трепти,

шарки шари със вълшебни четки.

И потъва тоя южен край

в багри пъстри и във песен птича.

Руменец по бузите играй

на децата, дето лудо тичат

през баири, вади и поляни

и следят в небето хвърчилата.

Те, потомци на Сандански Яне,

утре ще изпляскат със крилата.

Ще се вдигнат в оня волен полет

над скалите сини на Пирина,

та да бъде все такава пролет

в цялата родина!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.